**KOMUNALAC d.o.o.** Bjelovar, Ferde Livadića 14 a ,OIB 27962400486 kojeg zastupa Predsjednica Uprave Ivana Jurković Piščević, mag. pol. (u daljnjem tekstu: Naručitelj)

i

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** kojeg zastupa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (u daljnjem tekstu: Revizor)

sklopili su

**UGOVOR O USLUGAMA REVIZORA BROJ:**

**Članak 1.**

Predmet ovog ugovora su usluge vanjskog revizora te izrada neovisnog revizorskog izvješća revizora o financijskim izvještajima Naručitelja za poslovnu godinu koja završava na dan 31. prosinca 2025. godine, sastavljenog u skladu sa važećim propisima Republike Hrvatske te međunarodnim standardima revizije, (dalje u tekstu: usluge revizije).

Revizor se obvezuje obaviti usluge revizije te dostaviti izvješće o obavljenoj reviziji najkasnije do 30. travnja 2026. godine.

**Članak 2.**

Ugovorne strane su suglasne da naknada Revizoru za obavljanje usluga revizije iz članka 1. ovog Ugovora iznosi:

**\_\_\_\_\_\_\_\_\_\_\_\_\_\_ eura**

(slovima: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_),

uvećano za iznos PDV-a.

Naručitelj se obvezuje izvršiti plaćanje ugovorene naknade za usluge revizije u roku od 30 (trideset) dana od dana ispostave e-računa, a po dostavi neovisnog revizorskog izvješća o financijskim izvještajima Naručitelja, pod uvjetom da je izvješće izrađeno u skladu s ovim Ugovorom.

Plaćanje će se izvršiti na temelju valjano izdanog računa od strane Revizora, na žiro račun istoga.

**Članak 3.**

Kako bi oblikovao mišljenje o istinitosti i objektivnosti financijskih izvještaja Revizor se obvezuje provesti neophodna ispitivanja i testiranja te pribaviti sve potrebne revizijske dokaze.

**Članak 4.**

Naručitelj se obvezuje omogućiti Revizoru neometan pristup svim informacijama, dokumentima i osobama relevantnim za provedbu revizije, bez ograničenja.

**Članak 5.**

Revizor se obavezuje obaviti reviziju u skladu sa Zakonom o reviziji te na način i prema postupcima utvrđenim Međunarodnim revizijskim standardima, pravilima revizijske struke te drugim pravilima i propisima, poštujući Kodeks profesionalne etike revizora.

**Članak 6.**

Revizor se obvezuje poštivati Kodeks profesionalne etike revizora i poslove revizije obavljati savjesno, pošteno i objektivno.

**Članak 7.**

Revizor se obvezuje sve informacije, podatke, dokumente i druge materijale do kojih dođe tijekom obavljanja revizije kod Naručitelja, a koji nisu javno dostupni, smatrati povjerljivima te ih koristiti isključivo u svrhu izvršenja obveza iz ovog Ugovora.

Revizor ne smije bez prethodnog pisanog odobrenja Naručitelja otkriti, prenijeti, dostaviti ili na bilo koji način učiniti dostupnim trećim osobama povjerljive informacije, osim ako je takvo otkrivanje propisano zakonom, podzakonskim aktom ili nalogom nadležnog tijela.

Obveza čuvanja povjerljivosti traje i nakon isteka ili raskida ovog Ugovora, najmanje pet (5) godina, odnosno dulje ako je to propisano posebnim zakonom ili profesionalnim standardima.

Revizor je dužan osigurati da i sve osobe uključene u pružanje ugovorenih usluga (zaposlenici, podizvođači, savjetnici i dr.) poštuju odredbe ove klauzule o povjerljivosti u istom opsegu.

**Članak 8.**

Sva dokumentacija, dokazi, pregledi, tablice i drugi materijali koji su izrađeni ili prikupljeni tijekom provedbe revizije, bilo da su ih izradili zaposlenici Naručitelja, Revizor ili treće osobe, a u svrhu obavljanja revizije kod Naručitelja, predstavljaju vlasništvo Revizora.

Revizor se obvezuje navedenu dokumentaciju čuvati i postupati s njom sukladno važećim zakonima, podzakonskim aktima i profesionalnim standardima revizijske djelatnosti, osobito u pogledu povjerljivosti, zaštite podataka i roka čuvanja revizijske dokumentacije.

**Članak 9.**

Revizor se obvezuje izraditi neovisno revizorsko izvješće o financijskim izvještajima te ga dostaviti Naručitelju u skladu s rokovima utvrđenim ovim Ugovorom.

Po zaprimanju izvješća, Naručitelj ima pravo u roku od 8 (osam) dana od dana dostave iznijeti primjedbe ili zatražiti dodatna pojašnjenja vezana uz sadržaj izvješća. Revizor se obvezuje razmotriti zaprimljene primjedbe te, ukoliko su osnovane, unijeti odgovarajuće dopune ili pojašnjenja u izvješće.

Ukoliko Naručitelj ne dostavi primjedbe u navedenom roku, smatra se da je izvješće primljeno bez prigovora.

**Članak 10.**

Revizor je obvezan u roku od 10 (deset) dana od dana obostranog potpisa ovog Ugovora Naručitelju dostaviti bjanko zadužnicu (potvrđenu od javnog bilježnika) kao jamstvo za uredno ispunjenje ugovora u visini od 10% (desetposto) ukupne vrijednosti.

Umjesto bjanko zadužnice Revizor može dati novčani polog (pod svrhom plaćanja potrebno je navesti da se radi o jamstvu za uredno ispunjenje ugovora o javnoj nabavi i navesti broj ugovora) na transakcijski račun br. HR7424020061100000133 u iznosu od 10% vrijednosti ovog Ugovora bez poreza na dodanu vrijednost.

**Članak 11.**

Naručitelj se obvezuje Revizoru staviti na raspolaganje sve potrebne izvještaje, isprave, dokumentaciju i druge informacije nužne za provedbu revizije te osigurati njihovu točnost, pravodobnost i stručnu izradu.

U tu svrhu, Naručitelj će osobito osigurati:

* propisane obračune, izvještaje, isprave i drugu relevantnu dokumentaciju,
* godišnje financijske podatke zaključno do dana početka revizije,
* ispunjene pomoćne tablice i tablične preglede u formi koju dostavi Revizor,
* odgovarajuću suradnju svojih predstavnika, uključujući pristup elektroničkoj računalnoj opremi potrebnoj za rad Revizora,
* odgovarajući radni prostor za rad Revizora, koji udovoljava uobičajenim uvjetima za rad računovodstvenih djelatnika.

Tijekom trajanja revizije, Naručitelj će odrediti najmanje jednog stručnog djelatnika koji će biti zadužen za kontinuiranu komunikaciju i suradnju s Revizorom te za pružanje svih dodatnih informacija i tehničke podrške u okviru svojih ovlasti.

**Članak 12.**

Ovaj Ugovor se može raskinuti sporazumno ili jednostranim raskidom uz otkazni rok od 15 dana, u pisanom obliku.

U slučaju da Revizor jednostrano otkaže ovaj Ugovor bez opravdanog razloga prije izvršenja ugovorenih usluga revizije iz članka 1., a otkaz uzrokuje štetu Naručitelju, Revizor se obvezuje nadoknaditi Naručitelju nastalu štetu.

Šteta uključuje, ali nije ograničena na:

* stvarne troškove pronalaska drugog revizora,
* moguće novčane kazne i penale zbog kašnjenja u predaji revidiranih financijskih izvještaja,
* sve druge troškove koji su posljedica neopravdanog jednostranog raskida ovog Ugovora.

Revizor neće biti odgovoran za naknadu štete u slučaju više sile, bolesti, nemogućnosti izvršenja zbog zakonskih prepreka ili drugih opravdanih razloga, uz uvjet da o tome pravovremeno i pisano obavijesti Naručitelja.

**Članak 13.**

Nakon provedenih revizijskih postupaka, Revizor je obvezan dostaviti Naručitelju neovisno revizorsko izvješće o financijskim izvještajima Naručitelja za poslovnu godinu koja završava 31. prosinca 2025. godine, sukladno odredbama ovog Ugovora, najkasnije do 30. travnja 2026. godine, u pisanom obliku, na hrvatskom jeziku.

U slučaju kašnjenja s isporukom izvješća iz prethodnog stavka koje je uzrokovano krivnjom Revizora, Revizor se obvezuje platiti Naručitelju ugovornu kaznu (penale) u iznosu od 5‰ (promila) ugovorene vrijednosti usluge za svaki dan zakašnjenja, a najviše do 10% ukupne vrijednosti ugovora.

Ako dođe do obračuna penala, Naručitelj ima pravo u visini iznosa dospjelih penala izjaviti prijeboj s dospjelim obvezama prema Revizoru, uključujući obvezu plaćanja ugovorene naknade ili aktivirati izdan instrument jamstva za uredno ispunjenje ugovora.

**Članak 14.**

Revizor se obvezuje, na poziv Naručitelja, prisustvovati sjednici Skupštine društva na kojoj se razmatra i usvaja godišnje revizorsko izvješće za poslovnu godinu koja završava 31. prosinca 2025. godine.

Revizor će na sjednici dati potrebna pojašnjenja i odgovore na pitanja članova Skupštine u vezi s provedenom revizijom, metodologijom rada, zaključcima i mišljenju iz revizorskog izvješća, u skladu sa svojim profesionalnim i zakonskim obvezama.

Naručitelj će Revizoru pravovremeno dostaviti poziv na sjednicu, najkasnije 8 (osam) dana prije njezina održavanja, zajedno s materijalima koji će biti predmet rasprave.

**Članak 15.**

U slučaju spora po ovom Ugovoru, ugovara se nadležnost Trgovačkog suda sa sjedištem u Bjelovaru.

**Članak 16.**

Ovaj Ugovor stupa na snagu danom potpisa ovlaštenih osoba ugovornih strana, a sastavljen je u četiri (4) istovjetna primjerka od kojih svaka strana zadržava po dva (2).

U Bjelovaru \_\_\_\_\_\_\_\_\_\_\_\_. godine. U \_\_\_\_\_\_\_\_\_\_\_, \_\_\_\_\_\_\_\_\_\_. godine

Za Naručitelja: Revizor:

Predsjednica uprave:

Ivana Jurković Piščević, mag. pol.

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_